Passiewe passasiers | Boodskap vir Vandag
Home » Januarie » Passiewe passasiers
Posted on Januarie 30, 2020 Januarie 28, 2020 by adele lombaard
Sy doel daarmee was om die gelowiges toe te rus vir hulle diens en vir die opbou van die liggaam van Christus (Ef 4:12).
Baie “lidmate” van die kerk is soos passiewe passasiers. Volgens hulle uitgesproke of verswygde mening is die kerk soos ’n luukse passasierskip waarop jy wel op weg is, maar so rus-rus. Jy kan dus maar agteroorlê op die sondek, bruin brand in die son en deur die kelners bedien word. Jy gaan slegs mee vir die plesier van die rit.
So is die kerk natuurlik nie.
As ons by dieselfde beeld wil bly: Die kerk is nie ’n passasierskip waarop die meeste mense – die passasiers – heerlik rus terwyl net ’n paar mense – die bemanning, die kelners – hard werk en meestal oorwerk is nie. Die kerk is eerder ’n oorlogskip waarop elkeen ’n bemanningslid met ’n taak is, van die kaptein tot die eenvoudigste matroos. Op so ’n skip is elkeen se bydrae onontbeerlik. Want die skip moet slaggereed wees.
Die “Kaptein” van die kerkskip gee sy gawes aan sy kerk, soos apostels, profete, evangeliste en leraars. Maar Hy gee dit nie sodat hulle die oorwerkte minderheid sal wees nie. Sy doel daarmee is om die gelowiges toe te rus vir hulle diens en vir die opbou van die liggaam van Christus (Ef 4:11-12).
Ja, jy het ’n deel om by te dra op die skip van die kerk, op die skip van die gemeente waarvan jy lidmaat is. Jy is veronderstel om ’n aktiewe bemanningslid te wees.
Is jy ’n passiewe passasier? Of ’n aktiewe bemanningslid?
Die kerk is nie ’n passasierskip met passiewe passasiers nie, maar ’n oorlogskip met aktiewe bemanningslede.
Here, ek meld aan vir diens. Wees U die Kaptein van die skip. Amen.
← Slegs besoekers
Bobbejaan se kind? →